Omega OT01 statiiv – kolmejalgne kaaslane sinu kaameratelefonile :: Digitest
#000000
Helistamisele lisaks on meie nutitelefonide üheks põhifunktsiooniks kujunenud pildistamine. Iga päev tehakse sadu miljoneid pilte. Õnneks või õnnetuseks jõuab enamus nendest erinevatesse digitaalsetesse prügikastidesse seoses madala kvaliteediga. Nii pakuvad erinevad tootjad hulgaliselt lisavarustust, et algajate fotograafide piltide taset pisutki tõsta. Üheks selliseks tootjaks on Omega, kelle laiast valikust sattus minu kätte kompaktne ja soodsahinnaline telefonistatiiv Omega OT01. Kompaktse all pean ma silmas statiivi, mis mahub mugavalt ka avaramasse taskusse.
#000001
Kui kellatootjad Omega ja Rolex ilmselt sooritaksid sellise toote müügilepaiskamise eest seppuku ja ilmselt teeksid sedasama ka näiteks Ford või Opel, siis kümned ja isegi sajad arvutitarbeid tootvad firmad oleksid tulemusega igati rahul. Ning tõepoolest, omas klassis häbenemiseks pole Omega tripoodil mingit põhjust.
#000003
Esimesel pilgul meenutab kolmjalg mingit multifilmitegelast mõnest nukufilmist. Sellist lustlikumapoolset tegelast, kes muuhulgas ka perutada võiks. Kuigi tegelikkuses püsib tripood oma jalgadel täiesti kindlalt. Sellest hoolimata mõjuvad musta vahtkummiga ümbritsetud traatjalad kuidagi kergekaaluliselt. Väärikust ei lisa paraku ka valgest plastist ’kabjad’ (jalaotsad), plastist ja traadist telefonihoidik ning plastist statiivipea.
#000004
Õnneks aga pole meil tegu rahvaesindajaga, vaid tagasihoidliku telefonistatiiviga ning siin pole mul tootele ühtegi etteheidet. Ehkki isiklikult eelistaksin traadi asemel mingit muud ja massiivsemat telefonihoidikut, siis pole ükski kaasaegne nutitelefon nii raske, et seesama vedrusulguriga traat seda kinni ei jõuaks hoida.
#000005
Statiiv on üldiselt üpris pretensioonitu toode. Peaaegu nagu taburet. Sarnasust viimasega suurendavad ka statiivi kolm jalga. Kuigi keerukas pole ka vedrusüsteemiga kaamerahoidik, traatjalgade sobivasse asendisse painutamine ega kaamerapea sobivasse asendisse fikseerimine. Lihtne ja mugav nagu laul.
#000007
Antud Omega komplekti kõige tugevamaks ja iseloomulikumaks osaks on vaieldamatult selle painduvad, gorillapodi meenutavad jalad. Nendega saab telefoni asetada mistahes pinnale, nende abil võib telefoni kinnitada aia, posti, puutüve vms külge või kasvõi riputada kuhugi. Jalad pakuvad telefonile igati kindlat tuge, kui pole just tegu tormituule ja mõne ekstrasuure telefoniga, mis kergesti tuult alla võtab.
#000008
Kui jalad ja ka telefonihoidik on piisavalt pretensioonitud ja stabiilsed, siis minu jaoks on antud toote kõige nõrgemaks lüliks statiivipea, millele kaamerahoidik ja jalad kinnituvad. Minu jaoks on seal tiba liiga palju plastmassi ja vähe metalli. Nii näiteks on plastist isegi kruvi, millega kinnitatakse selle külge telefonihoidik ning mille külge on võimalik kinnitada ka tavaline (väikesemõõduline) kaamera. Ehk ma muidugi muretsen liiast ning antud plast ongi tavalisest tugevam, kuid paraku jäi testperiood liialt lühikeseks, et seda materjali tõsisemalt proovile panna. Igatahes püsis kõik kuni testperioodi lõpuni kenasti tervena.
#000009
Lisaks statiivifunktsioonile võib seda Omega kolmjalga edukalt kasutada ka lihtsalt telefoni pseudogimbalina, et vähendada filmimisel või pildistamisel tekkivat kätevärinat. Pehme kattega jalgu on mugav peos hoida ning nende vahtkummine pind ei libise peost kuhugi.
#000010
Me elame ajastul, kus toote kestvus ja pikaealisus pole hinnas. Või õigemini küll on hinnas, aga sellisel juhul on see hind ka vääriline. Omega statiiv ja telefonihoidik on tänapäeva lapsed. See tähendab, need pole mõeldud aastakümneteks telefoniomaniku ustavateks kaaslasteks, vaid pigem projektipõhiselt näiteks üheks, heal juhul ka paariks hooajaks. Juhul, kui seda piisavalt viisakalt koheldakse.
#000011
Samas aga maksab Omega OT01 vaid murdosa võrreldes professionaalsete statiividega, niiet kokkuvõttes ei peaks ka kaotus statiivi purunemisel kuigi suur olema. Isegi kui telefon sinna kinnitatud on, sest statiivi jalgade pikkus on vaid 18 sentimeetrit ning sellist kukkumist talub vabalt iga telefon.
#000012
Omega OT01 statiiv nutitelefoni hoidjaga Photopointis
#000013
Videokaamera autosse: Omega Car DVR
#000017
Xiaomi Buds 3 kõrvasiseste kõrvaklappide väljapeetud saund
#000020
XGIMI Halo+ on pisike projektor, mis pakub vau-efektiga vaatamiskogemust
#000022
Digitest kirjutab fotokaameratest ja statiividest, tahvelarvutitest ja nutitelefonidest, teleritest ja MP3-mängijatest... Ilusad pildid ja asjalik tekst toovad siia tehnikahuvilisi ja neid, keda just konkreetne toode huvitab.
Kui soovid, et Digitest kirjutaks ka sinu toodetest, siis võta ühendust - info@digitest.ee
#000025